Når medieordfører for de Konservative, Naser Khader, i Information 1. september fremhæver Gift ved første blik som eksempel på et udenlandsk tv-koncept, der snildt kunne laves i Danmark på det fri marked, så tager han ikke blot faktuelt fejl: Konceptet er dansk, oprindeligt lanceret på DR3 og siden spredt til hele verden i nationale fortolkninger.

Khader tager også fejl i sin usubstantielle vurdering.

Fordi han kun er ’zappet forbi’ programmet, som han indrømmer, ved han ikke, at DR3 med Gift ved første blik har skabt en dragende national samtale om kærlighed med humor og nuancer, mens eksempelvis USA, der lavede deres version på kommercielle vilkår, skabte en metervareproduktion uden sensibilitet og oplysningsværdi.

Generelt udvikler DR3 det mest fremadskuende tv i Danmark i disse år. På DR3 skal man ikke klippe cliffhangers ind hvert femte minut for at få folk til at hænge ved under reklameblokkene. På DR3 eksperimenterer man uden seertal som eneste parameter.

Trods det er der nu risiko for, at DR3 under det kommende medieforlig på Dansk Folkepartis opfordring lukkes som tv-kanal. Khaders attitude til kanalens arv og generelle ønske om færre kanaler er symptomatisk for de evigt DR3-kritiske borgerlige. Men det vil være et stort tab for DR at miste et særligt rum som eksperimentfabrikken DR3.

Som Lone Nikolajsen skriver i dagens anmeldelse af to dokumentarserier om henholdsvis unge eSportsgamere og unge balletdansere, så appellerer DR3 ikke kun til seerens nysgerrighed, når de beskriver særlige fællesskaber. Programmerne taler også til vores følelser. At det kan lykkes, skyldes særlige dokumentarister med frihed til at raffinere deres formsprog på en kanal, der tillader det. På et frit marked ville et sådant blive mast og hæmmet.

Så kære politikere, se DR3.

Se DR3 og få følsom indsigt i unge kvinder fra Vestegnen (Prinsesser fra Blokken), i ungdomspolitikere med mindreværdskomplekser (Generation DF), i singlekultur (Gift ved første blik), i ballet og præstationskultur (I forreste række), i skønhedsindustri (De smukke drenge), i alle de ting, som unge danskere alle slags steder bøvler med.

Se ikke bare DR3 for at forstå kanalens bidrag til samfundsformidling på højeste niveau og for at skåne dem i medieforliget. Se også DR3 for at forstå det samfund, I lever i, den ungdom og de kulturelle hjørner, der er her.

Se DR3 for vores allesammens skyld.